[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.4.2007

SEC(2007) 453

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Συνοδευτικό έγγραφο στην ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΟ ΣΥΜΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ Η ΕΥΡΩΠΗ ΣΤΟΝ ΚΟΣΜΟ: ΙΣΧΥΡΟΤΕΡΗ ΕΤΑΙΡΙΚΗ ΣΧΕΣΗ ΓΙΑ ΤΗΝ ΠΡΟΣΒΑΣΗ ΣΤΗΝ ΑΓΟΡΑ ΓΙΑ ΕΥΡΩΠΑΙΟΥΣ ΕΞΑΓΩΓΕΙΣ ΣΥΝΟΨΗ ΤΗΣ ΕΚΤΙΜΗΣΗΣ ΤΟΥ ΑΝΤΙΚΤΥΠΟΥ {COM(2007) 183 τελικό}{SEC(2007) 452}

Περίληψη

Στόχος της αρχικής στρατηγικής της ΕΕ για την πρόσβαση στην αγορά που εγκρίθηκε το 1996 ήταν η ενίσχυση των πολυμερών και διμερών εμπορικών συμφωνιών και το άνοιγμα των αγορών τρίτων χωρών. Η στρατηγική αυτή βασιζόταν σε δύο άξονες: την ενημέρωση των επιχειρήσεων στην ΕΕ σχετικά με τους όρους πρόσβασης στην αγορά με τη συμμετοχή όλων των ενδιαφερόμενων μερών στην ΕΕ· και τη δημιουργία μεθόδου για την εξάλειψη των εμποδίων.

Σήμερα, μια δεκαετία αργότερα, η πολιτική και οικονομική κατάσταση στον κόσμο έχουν αλλάξει. Νέοι σημαντικοί εμπορικοί εταίροι εμφανίζονται. Η φύση των εμπορικών εμποδίων έχει μεταβληθεί. Οι επιχειρήσεις στην ΕΕ εξαρτώνται περισσότερο από τις γρηγορότερα αναπτυσσόμενες αγορές εκτός της ΕΕ, γεγονός το οποίο με τη σειρά του βοηθά την οικονομική ανάπτυξη στην ΕΕ . Το 2006 στην ανακοίνωση «Η Ευρώπη στον κόσμο» ζητήθηκε ανανεωμένη στρατηγική πρόσβασης στην αγορά.

Από τα συμπεράσματα του συνεδρίου για την πρόσβαση στην αγορά το 2005, από τη μελέτη αξιολόγησης Crowell & Moring του 2006 και από τη δημόσια επιγραμμική διαβούλευση του 2006-2007 προέκυψε ότι η Επιτροπή πρέπει να αναλάβει μια πραγματική «δέσμευση παροχής υπηρεσιών» και να θέσει προτεραιότητες σχετικά με τις αγορές και τα εμπόδια, ώστε να επιτύχει καλύτερα αποτελέσματα από κοινού με τα κράτη μέλη και τις επιχειρήσεις.

Στο πλαίσιο αυτής της εκτίμησης του αντικτύπου της πρόσβασης στην αγορά αναλύθηκε η σημερινή κατάσταση και εξετάστηκαν διεξοδικά τέσσερις μελλοντικές επιλογές:

- Επιλογή A. Περιορισμός των δραστηριοτήτων πρόσβασης στην αγορά στην παροχή πληροφοριών·

- Επιλογή Β. Διατήρηση της σημερινής κατάστασης με εγκρίσεις/βελτιώσεις σχεδίων·

- Επιλογή Γ. Πιο αποφασιστική προσέγγιση· ή

- Επιλογή Δ. Δραστική, φιλόδοξη αναθεώρηση με το διορισμό ενός ειδικού «αντιπροσώπου για την πρόσβαση στην αγορά» και τη δημιουργία ενός «εκτελεστικού οργανισμού για την πρόσβαση στην αγορά».

Η ανάλυση έδειξε ότι η επιλογή Γ: Πιο αποφασιστική προσέγγιση ήταν το πλέον εύλογο μέσο που ανταποκρίνεται στις απαιτήσεις της ανακοίνωσης «Η Ευρώπη στον κόσμο» και συμβάλλει στην επίτευξη των στόχων της ατζέντας της Λισαβόνας. Καμία από τις τέσσερις επιλογές δεν αναμένεται να έχει δυσμενείς συνέπειες για τις αναπτυσσόμενες χώρες ούτε για την κοινωνική και περιβαλλοντική πολιτική.

Η προσέγγιση που επελέγη θα περιλαμβάνει μια νέα εταιρική σχέση για την πρόσβαση στην αγορά που θα εστιάζει τους διαθέσιμους πόρους στα εμπόδια και τις χώρες, όπου οι επιχειρήσεις της ΕΕ μπορούν να επιτύχουν τα καλύτερα αποτελέσματα, χωρίς να παραμελούνται, στη διαδικασία αυτή, οι ανάγκες των μικρών κρατών μελών της ΕΕ και των ΜΜΕ. Παράλληλα, θα χρησιμοποιηθούν πιο αποτελεσματικά τα μέσα της εμπορικής πολιτικής· και θα αναπτυχθεί, ανάλογα με την περίπτωση, συνεργασία με τρίτες χώρες οι οποίες επιδιώκουν παρόμοιους στόχους σε άλλες αγορές. Θα βελτιωθεί η βάση δεδομένων για την πρόσβαση στην αγορά. Θα υπάρχει επίσης δυνατότητα εκπόνησης εκθέσεων από τις χώρες σχετικά με τα εμπορικά εμπόδια καθώς και καλύτερος συντονισμός των δραστηριοτήτων όλων των ενδιαφερόμενων μερών. Στο πλαίσιο της «προσέγγισης από τη βάση προς την κορυφή» θα δημιουργηθούν «δίκτυα πρόσβασης στην αγορά» που θα βασίζονται σε νέα εταιρική σχέση ανάμεσα στην Επιτροπή, τα κράτη μέλη και τις επιχειρήσεις και θα περιλαμβάνει – σε τοπικό επίπεδο – ενισχυμένο ρόλο των αντιπροσωπειών της Επιτροπής.

Σύμφωνα με την εκτίμηση του αντικτύπου για την ανακοίνωση «Η Ευρώπη στον κόσμο», θα πραγματοποιείται τακτική επανεξέταση της νέας εταιρικής σχέσης για την πρόσβαση στην αγορά. Για το σκοπό αυτό θα καθοριστούν δείκτες παρακολούθησης και τα μέσα αξιολόγησης. Επιπλέον, πρέπει να πραγματοποιείται ανεξάρτητη εξωτερική εκτίμηση του αντικτύπου της αναθεωρημένης στρατηγικής δύο έως τρία έτη μετά την έναρξη της εφαρμογής της.

Το παρόν έγγραφο λαμβάνει πλήρως υπόψη τη γνώμη της επιτροπής εκτίμησης του αντικτύπου που εκδόθηκε στις 9 Μαρτίου 2007.